Man sterf toe motor oor afgrond stort by VoëlklipVoëlklipkrans (Argieffoto: ER24) ŉ 50-jarige man is dood toe sy motor Donderdag by Voëlklip buite Heroldsbaai oor die afgrond gestort het. Nooddienste is omstreeks 15:30 na die toneel ontbied nadat ŉ lid van die publiek die owerhede in kennis gestel het van die voorval, het sers. Christopher Spies, polisiewoordvoerder gesê. “ŉ Soek-en-reddingsoperasie is van stapel gestuur en die liggaam van die man is gevind en verwyder.” Die oorledene is van George afkomstig. ŉ Geregtelike doodsondersoek is geopen en die ondersoek duur voort. In April vanjaar het verbygangers op ŉ bejaarde egpaar by die Voëlklip-uitkykpunt afgekom waar hulle op ŉ bankie gesit het wat oor die see uitkyk. Albei het skietwonde gehad. Die man is op die toneel dood verklaar en die vrou is na ŉ hospitaal gehaas waar sy ŉ paar dae later aan haar beserings beswyk het. Jo-Anne Lourens (57) se liggaam is in Maart in die wrak van haar motor gevind nadat dit by die krans afgestort het. In Februarie is die 33-jarige Conrad Maree dood toe sy bakkie by Voëlklipkrans afgestort het.